Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 486/13/3309	Trenčín, 3.6.2014
EEČ : 2-28-139-2014

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Trenčín
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 24.05.2013 v čase o 19:55 hodine viedol ako vodič v stave vylučujúcom spôsobilosť, ktorý si privodil vplyvom návykovej látky, motorové vozidlo značky Mercedes - XXXXX, EČ: XXXXX, po diaľnici D1 v smere jazdy od Trenčína na Žilinu, pričom na diaľnici D1 v kilometri 142,0 v katastrálnom území obce Prejta, na základe anonymného telefonického podnetu od občana oznámeného operačnému stredisku PZ v Trenčíne, že vodič uvedeného vozidla jazdí nesúmerne v priebežnom jazdnom pruhu s podozrením, že požil alkoholické nápoje, bol zastavený predpísaným spôsobom hliadkou diaľničnej polície PZ v Trenčíne, pričom vodič po zistení totožnosti bol vyzvaný, aby sa podrobil dychovej skúške na zistenie prítomnosti alkoholu vo vydychovanom vzduchu, pričom vykonaním dychovej skúšky číslo 555 prístrojom Dräger Alcotest ARDL-0196 dňa 24.05.2013 v čase o 19:55 hodine bola vodičovi nameraná hodnota s výsledkom 0,98 mg/l alkoholu v krvi, čo je v prepočte 2,04 promile alkoholu v krvi a následne vykonanou opakovanou dychovou skúškou číslo 556 dňa 24.05.2013 v čase o 20:32 hodine bola vodičovi nameraná hodnota 1,10 mg/l alkoholu v krvi, čo je v prepočte 2,29 promile alkoholu v krvi

lebo je trestné stíhanie neprípustné podľa § 9 odsek 1 písmeno g

Odôvodnenie:
Príslušník Krajského riaditeľstva Policajného zboru, KDI Trenčín, uznesením číslo KRP-XXXXX-TN-2013 zo dňa 28.05.2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, narodenému XXXXX pre prečin ohrozovanie pod vplyvom návykovej látky podľa § 289 odsek 1 Trestného zákona na tom skutkovom základe, ako je uvedené vo výrokovej časti tohto uznesenia.

	Príslušník Policajného zboru uznesením číslo KRP-XXXXXTN-2013 zo dňa 10.07.2013 podľa § 228 odsek 2 písmeno d) Trestného poriadku trestné stíhanie obvinenému prerušil z dôvodu, že sa navrhuje odovzdanie trestného stíhania do cudziny.

	Po odovzdaní trestného konania Okresný súd v Lańcut pod sp. zn. II K XXXXX/13 vydal dňa 06.02.2014 rozsudok, ktorým obvineného XXXXX uznal vinným z trestného činu podľa článku 178 a §1 trestného zákonníka Poľskej republiky za skutok, ktorý bol predmetom odovzdaného trestného konania a uložil mu trest odňatia slobody v trvaní 10 mesiacov s podmienečným odkladom jeho výkonu na skúšobnú dobu 2 roky, ako aj zákaz vedenia motorových vozidiel po dobu 2 rokov. Rozhodnutie nadobudlo právoplatnosť.

Podľa článku 35 odsek 1 Európskeho dohovoru o odovzdávaní trestného konania, dojednaného 15.05.1972 v Štrasburgu osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ:
(a)	      bola zbavená viny,
(b)	      uložený trest:
(i)	bol úplne vykonaný alebo sa vykonáva, alebo
(ii)	úplne alebo z jeho nevykonanej časti podliehal milosti alebo amnestii, alebo
(iii)	nemôže už byť vykonaný vzhľadom na premlčanie,
(c)	      súd uznal obžalovaného za vinného a upustil od potrestania.

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 odsek 1 písmeno g) Trestného poriadku treste stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.

Nakoľko vzhľadom na článok 35 odsek 1 Európskeho dohovoru o odovzdávaní trestného konania zo dňa 15. mája 1972 nemôže byť obvinený XXXXX po právoplatnom rozhodnutí súdu Poľskej republiky, za ten istý skutok na území Slovenskej republiky ďalej stíhaný, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beáta Láncošová
prokurátorka